GPSC ปรับราคาซื้อหุ้น GLOW เหลือ 91.9906 บ./หุ้น พร้อมเดินหน้าตั้งโต๊ะเทนเดอร์ฯ
GPSC ปรับราคาซื้อหุ้น GLOW เหลือ 91.9906 บ./หุ้น พร้อมเดินหน้าตั้งโต๊ะเทนเดอร์ฯ
11 มี.ค. 2562

บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยถึงความคืบหน้าการเข้าซื้อหุ้น บริษัท โกลว์ พลังงาน จำกัด (มหาชน) หรือ GLOW จาก Engie Global Developments B.V. (ผู้ขาย) จำนวน 1,010,976,033 หุ้น หรือสัดส่วน 69.11% โดยเมื่อวันที่ 8 มี.ค.ที่ผ่านมา บริษัทและผู้ขายได้ลงนามในสัญญาแก้ไขสัญญาซื้อขายหุ้น ฉบับลงวันที่ 20 มิ.ย.61 โดยการแก้ไขสัญญาดังกล่าวเป็นผลจากการเจรจาตกลงระหว่างบริษัท และผู้ขาย เพื่อดำเนินการตามเงื่อนไขบังคับก่อนครบถ้วน
ทั้งนี้ ภายใต้สัญญาซื้อขายหุ้นฉบับแก้ไข บริษัทและผู้ขายได้ตกลงเปลี่ยนแปลงราคาซื้อขายต่อหุ้นจากเดิม 94.892 บาท เป็นราคา 91.9906 บาท อย่างไรก็ตามราคาซื้อขายดังกล่าวจะมีการปรับลดลงได้อีกเป็นจำนวนเท่ากับเงินปันผลจ่ายต่อหุ้น หาก GLOW มีการกำหนดสิทธิของผู้ถือหุ้นในการได้รับเงินปันผลก่อนเงื่อนไขบังคับก่อนเสร็จสิ้นลง
โดยราคาที่เปลี่ยนแปลงภายใต้สัญญาซื้อขายหุ้นฉบับแก้ไขนี้ สะท้อนค่าใช้จ่ายที่เกิดขึ้นเพิ่มเติมจากกำหนดการที่เปลี่ยนแปลงไป และค่าใช้จ่ายที่เกิดขึ้นเพื่อให้การเข้าทำธุรกรรมซื้อขายหุ้น GLOW เสร็จสิ้นลง
อย่างไรก็ตามภายหลังจากธุรกรรมการซื้อขายหุ้นระหว่างบริษัท และผู้ขายเสร็จสิ้น บริษัท มีหน้าที่ต้องทำคำเสนอซื้อหุ้นที่เหลือทั้งหมดของ GLOW เป็นจำนวนทั้งสิ้น 451,889,002 หุ้น หรือสัดส่วน 30.89% ในราคาเดียวกันกับธุรกรรมการซื้อขายหุ้นระหว่างบริษัท และผู้ขายต่อไป
อนึ่ง การแก้ไขสัญญาซื้อขายหุ้น GLOW ครั้งนี้ สืบเนื่องจากเงื่อนไขการเข้าซื้อ GLOW จะต้องได้รับความเห็นชอบจากคณะกรรมการกำกับกิจการพลังงาน (กกพ.) ซึ่งกกพ.อนุมัติให้บริษัทเข้าทำธุรกรรมการซื้อขายหุ้น GLOW ในสัดส่วน 69.11% เมื่อ GLOW ได้มีการขายกิจการของบริษัท โกลว์ เอสพีพี 1 จำกัดให้แล้วเสร็จก่อน หรือเวลาเดียวกับที่บริษัทรวมกิจการกับ GLOW และเมื่อวันที่ 8 มี.ค. บริษัทได้รับหนังสืออย่างเป็นทางการจาก กกพ. แจ้งมติการประชุม กกพ. ครั้งที่ 16/2562 ที่มีมติเห็นชอบให้บริษัท รวมกิจการกับ GLOW ได้ เนื่องจาก GLOW ได้ปฏิบัติตามเงื่อนไขบังคับก่อนหรือเวลาเดียวกันกับการรวมกิจการครบถ้วนสมบูรณ์แล้ว